CELEX: 52011XG0708(04)
Language: hu
Date: 2011-07-08
Title: A Tanács következtetései: cél a modern, alkalmazkodóképes és fenntartható egészségügyi rendszerek kialakítása

8.7.2011   
            
            
               HU
            
            
               Az Európai Unió Hivatalos Lapja
            
            
               C 202/10
            
         A Tanács következtetései: cél a modern, alkalmazkodóképes és fenntartható egészségügyi rendszerek kialakítása
   2011/C 202/04
   AZ EURÓPAI UNIÓ TANÁCSA,
   
               1.
            
            
               EMLÉKEZTET arra, hogy az Európai Unió működéséről szóló szerződés (EUMSZ) 168. cikke értelmében valamennyi uniós politika és tevékenység meghatározása és végrehajtása során biztosítani kell az emberi egészség védelmének magas szintjét; valamint arra, hogy az uniós fellépés célja, hogy kiegészítse a nemzeti szakpolitikákat és hogy a közegészségügy javítását szolgálja; az Unió bátorítja a tagállamok közötti együttműködést a népegészségügy területén, és szükség esetén támogatást nyújt a tagállamok fellépéséhez, teljes mértékben tiszteletben tartva a tagállamoknak az egészségügyi szolgáltatások és az orvosi ellátás megszervezésére és biztosítására vonatkozó hatáskörét;
            
         
               2.
            
            
               EMLÉKEZTET a Bizottság „Együtt az egészségért: stratégiai megközelítés az EU számára 2008–2013” című fehér könyvéről szóló, 2007. december 6-án elfogadott tanácsi következtetésekre;
            
         
               3.
            
            
               EMLÉKEZTET az európai uniós egészségügyi rendszerek közös értékekeiről és elveiről szóló, 2006. június 2-án elfogadott tanácsi következtetésekre (1) és különösen az egyetemesség, a jó minőségű ellátás biztosítása, az egyenlő bánásmód és a szolidaritás átfogó értékeire;
            
         
               4.
            
            
               EMLÉKEZTET az egészséget és jólétet szolgáló egészségügyi rendszerekről szóló Tallinn Chartára, melyet az Egészségügyi Világszervezet (WHO) közreműködésével 2008. június 27-én írtak alá;
            
         
               5.
            
            
               EMLÉKEZTET az Európai Bizottság és a Gazdaságpolitikai Bizottság által az egészségügyi rendszerekről készített, 2010. november 23-án véglegesített együttes jelentésre, valamint a Bizottság és a Gazdaságpolitikai Bizottság által az egészségügyi rendszerekről készített együttes jelentésről szóló, 2010. december 7-én elfogadott tanácsi következtetésekre;
            
         
               6.
            
            
               ELISMERI a Szociális Védelmi Bizottság által végzett munkát, és EMLÉKEZTET a szociális védelem és a társadalmi befogadás terén folytatott nyitott koordinációs módszer keretében az Európai Tanács 2006. márciusi ülésén elfogadott, az elérhető, magas színvonalú és fenntartható egészségügyi ellátás és tartós ápolás-gondozás biztosításával kapcsolatos célkitűzésekre;
            
         
               7.
            
            
               EMLÉKEZTET az egészségügyi miniszterek 2011. április 4–5-én Gödöllőn tartott informális ülésén „A betegutak és a szakemberek életpályája Európában – Befektetés a jövő egészségügyi rendszereibe” témáról folytatott megbeszélésekre;
            
         
               8.
            
            
               EMLÉKEZTET az Európa 2020 stratégiára, és ÜDVÖZLI a Bizottság azon kezdeményezését, hogy előbbre ütemezze az aktív és egészséges időskorra vonatkozó kísérleti európai innovációs partnerséget és annak folyamatban lévő munkáját;
            
         
               9.
            
            
               TISZTÁBAN VAN AZZAL, hogy a tagállamok közös kihívásokkal néznek szembe a népesség elöregedése és változó szükségletei, a betegek egyre nagyobb elvárásai, a technológia gyors elterjedése és az egészségügyi ellátás növekvő költségei okán, valamint az elsősorban a közelmúlt gazdasági és pénzügyi világválsága nyomán kialakult jelenlegi bizonytalan és törékeny gazdasági környezet miatt, aminek következtében a tagállami egészségügyi rendszerek forrásainak köre egyre szűkül. Az egyre nagyobb számban észlelt krónikus betegségek az egészségügyi rendszerek egyik legnagyobb kihívását jelentik;
            
         
               10.
            
            
               MEGÁLLAPÍTJA, hogy bár mindig is alapvető kérdés volt az, hogy szűkös gazdasági és egyéb források mellett hogyan lehet biztosítani, hogy mindenki egyenlően részesüljön a magas színvonalú egészségügyi szolgáltatásokból, jelenleg a probléma nagysága és sürgőssége az, ami változik, és ami, ha nem foglalkozunk vele, döntően befolyásolhatja az EU jövőbeli gazdasági és szociális helyzetét;
            
         
               11.
            
            
               MEGÁLLAPÍTJA, hogy intelligens és felelős innovációra, így szociális és szervezeti jellegű innovációra van szükség ahhoz, hogy a jövőbeli igényeket párosítani lehessen a megfizethető és fenntartható forrásokkal a fenti kihívások kezelése érdekében;
            
         
               12.
            
            
               KIJELENTI, hogy az egészségügyi ágazatnak megfelelő szerepet kell játszania az Európa 2020 stratégia végrehajtásában. Az egészségügyi beruházásokat, mint a gazdasági növekedést elősegítő tényezőket kell elismerni. Azonfelül, hogy az egészség önmagában is érték, a gazdasági növekedés megvalósításának egyik előfeltétele is egyben;
            
         
               13.
            
            
               HANGSÚLYOZZA, hogy ahhoz, hogy modern, alkalmazkodóképes, hatékony, eredményes és pénzügyileg fenntartható egészségügyi rendszereket hozzunk létre, melyekben mindenki egyenlően részesülhet az egészségügyi szolgáltatásokból, igénybe lehet venni az európai strukturális alapok forrásait (anélkül, hogy ez érintené a pénzügyi keret jövőjéről folytatott tárgyalásokat), kiegészítve az arra jogosult tagállami régiók egészségügyi ágazata fejlesztésének finanszírozását, többek között a tőkeberuházásokat, elsősorban az alábbi okokból:
               
                           —
                        
                        
                           rendkívül fontos a tagállamok között és azokon belül a társadalmi kohézió megvalósítása, a jelentős egyenlőtlenségek csökkentése és az egészségügyben észlelt komoly eltérések felszámolása,
                        
                     
                           —
                        
                        
                           az egészségügyre vonatkozó „újgenerációs” megközelítésekhez megfelelő finanszírozásra lesz szükség az egészségügyi rendszerek átalakításának előmozdítása érdekében, valamint azért, hogy az új és fenntartható ellátási modelleknek és létesítményeknek egyenlőbb mértékben jusson a beruházásokból;
                        
                     
         
               14.
            
            
               HANGSÚLYOZZA a jövő egészségügyi rendszereibe való beruházás hatékonyságának alapvető fontosságát. Ennek mérése és ellenőrzése a tagállamok feladata;
            
         
               15.
            
            
               ELISMERI, hogy fontos, hogy a szakpolitikák kialakítása és a döntéshozatal folyamata tényeken alapuljon, melyeket megfelelő egészségügyi információs rendszerek szolgáltatnak;
            
         
               16.
            
            
               MEGÁLLAPÍTJA, hogy az Európai Unióban szükség van arra, hogy megosszuk egymással a tényeket az egészségügyi rendszerek modernizálásával és az új egészségügyi ellátásra vonatkozó megközelítésekkel kapcsolatban;
            
         
               17.
            
            
               ELISMERI, hogy az egészségfejlesztés és a betegségmegelőzés az egészségügyi rendszerek hosszú távú fenntarthatóságának kulcstényezője;
            
         
               18.
            
            
               KIEMELI, hogy a modern és dinamikus egészségügyi rendszerek működésének kulcsfontosságú előfeltétele, hogy minden tagállamban elegendő számban álljanak rendelkezésre szakképzett egészségügyi szakemberek. A tagállami munkaerőigények kielégítése a tagállamok feladata, amint az is, hogy tiszteletben tartsák a WHO átfogó magatartási szabályzatában foglaltakat a nemzetközi munkaerő-felvétel vonatkozásában;
            
         
               19.
            
            
               HANGSÚLYOZZA, hogy egyesítenünk kell erőinket, és hogy még jobban koordinált uniós szintű együttműködésre van szükség ahhoz, hogy adott esetben támogassuk a tagállamokat azon törekvéseikben, melyek célja annak biztosítása, hogy egészségügyi rendszereik meg tudjanak felelni a jövő kihívásainak. Ennek során a nemzeti és az uniós kezdeményezések és a kormányközi szervezetek (pl. a Gazdasági Együttműködési és Fejlesztési Szervezet [OECD] és a WHO) tevékenységei során elért eredményekre kell építeni;
            
         
               20.
            
            
               RÁMUTAT arra, hogy az egészségügyi miniszterek vezető szerepet játszanak abban, hogy hatékony és az egészségpolitika által vezérelt megközelítéseket sikerüljön kidolgozni és folytatni annak érdekében, hogy megfelelő választ adhassunk a makrogazdasági, egészségügyi és társadalmi – így a népességelöregedéssel kapcsolatos – kihívásokra, és hogy biztosíthassuk a jövőbeli tartós stratégiákat az egészségügyi ágazatban, külön hangsúllyal az egészségügyi beruházásokra és a humánerőforrás-stratégiákra;
            
         
               21.
            
            
               FELKÉRI a tagállamokat, hogy:
               
                           —
                        
                        
                           erősítsék meg arra vonatkozó elkötelezettségüket, hogy aktív szerepet játsszanak a hatékony és az egészségpolitika által vezérelt megközelítések kidolgozásában annak érdekében, hogy a makrogazdasági, egészségügyi és társadalmi kihívásokra megfelelő választ adhassunk,
                        
                     
                           —
                        
                        
                           biztosítsák, hogy az egészségügy megfelelően jelenjen meg az Európa 2020 stratégia keretében a tagállamok által benyújtandó nemzeti reformprogramokban,
                        
                     
                           —
                        
                        
                           helyezzék más megvilágításba az egészségpolitikát, és a makrogazdasági kérdésekben helyezzék azt előtérbe, éreztetve, hogy nem csupán a kiadási oldal egyik tételéről, hanem a gazdasági növekedést elismerten elősegítő tényezőről van szó,
                        
                     
                           —
                        
                        
                           mérlegeljék a kihívásokra megoldást jelentő innovatív megközelítéseket és egészségügyi ellátási modelleket, és dolgozzanak ki a jövőre nézve hosszú távú stratégiákat az egészségügyi ágazatban (külön hangsúllyal az egészségügyi és a humánerőforrás-beruházásokra) annak érdekében, hogy a kórházközpontú rendszerektől el lehessen mozdulni az integrált ellátási rendszerek felé, növelve annak az esélyét, hogy mindenki egyenlően részesüljön a magas színvonalú egészségügyi ellátásból, és csökkentve az egyenlőtlenségeket,
                        
                     
                           —
                        
                        
                           integrált módon fokozzák tovább az egészségfejlesztést és a betegségmegelőzést az egészség szempontja horizontális szakpolitikai érvényesítésének szellemében,
                        
                     
                           —
                        
                        
                           mozdítsák elő az egészségtechnológiai felméréseket, és biztosítsák az elektronikus egészségügyi megoldások intelligensebb használatát a költséghatékonyság és az egészségnyereség érdekében, valamint az egészségügyi rendszerek hasznára,
                        
                     
                           —
                        
                        
                           intelligensebb módon vegyék igénybe az uniós finanszírozási programokat, többek között a strukturális alapokat, melyek hozzájárulhatnak az egészségügyi rendszerek innovációs megoldásaihoz és az egészségügyi egyenlőtlenségek csökkentéséhez, valamint további lendületet adhatnak a gazdasági növekedésnek;
                        
                     
         
               22.
            
            
               FELKÉRI a tagállamokat és a Bizottságot, hogy:
               
                           —
                        
                        
                           a magas szintű közegészségügyi munkacsoport közreműködésével indítsanak együttgondolkodási folyamatot azzal a céllal, hogy meghatározzák az egészségügyi beruházások hatékony módjait a modern, alkalmazkodóképes és fenntartható egészségügyi rendszerek kialakítása érdekében,
                        
                     
                           —
                        
                        
                           az együttgondolkodási folyamat elindítása és annak célkitűzései elérése érdekében:
                           
                                       —
                                    
                                    
                                       kérjék fel a magas szintű népegészségügyi munkacsoportot az együttgondolkodási folyamat irányítására, ütemtervének meghatározására és módozatainak kidolgozására,
                                    
                                 
                                       —
                                    
                                    
                                       kérjék fel a magas szintű népegészségügyi munkacsoportot, hogy folytasson rendszeres párbeszédet a Gazdaságpolitikai Bizottsággal és a Szociális Védelmi Bizottsággal,
                                    
                                 
                                       —
                                    
                                    
                                       segítsék elő, hogy a tagállamok az együttgondolkodási folyamat szempontjából releváns szakpolitikai területeken élhessenek a szakértők informális és független tanácsadásával,
                                    
                                 
                     
                           —
                        
                        
                           az együttgondolkodási folyamatot különösen az alábbi célkitűzésekre összpontosítsák:
                           
                                       —
                                    
                                    
                                       az Európa 2020 stratégia keretében és az európai szemeszter folyamatában az egészségügy megfelelő megjelenítésének erősítése,
                                    
                                 
                                       —
                                    
                                    
                                       a tapasztalatok és a legjobb gyakorlatok megosztása és elemzése annak érdekében, hogy sikerüljön meghatározni, mely tényezők befolyásolják a strukturális alapok egészségügyi beruházásokra való felhasználásának sikerét,
                                    
                                 
                                       —
                                    
                                    
                                       a tapasztalatok, a legjobb gyakorlatok és a szakértelem megosztása annak érdekében, hogy megérthessük a társadalom – főként a népesség elöregedése miatti – egyre növekvő és változó egészségügyi szükségleteit, és hogy ezekre megfelelő választ adhassunk, továbbá az egészségügyi ágazatba való beruházások hatékony és eredményes megtervezése,
                                    
                                 
                                       —
                                    
                                    
                                       az egészségügyi beruházások hatékonyságának mérése és ellenőrzése terén folytatott együttműködés,
                                    
                                 
                                       —
                                    
                                    
                                       az EU-ban, a kormányközi szervezetekben – különösen a WHO-ban és az OECD-ben – meglévő programok, adatok, tudás, tények és szakértelem figyelembevétele, az átfedések elkerülése érdekében;
                                    
                                 
                     
         
               23.
            
            
               FELKÉRI a Bizottságot, hogy
               
                           —
                        
                        
                           támogassa a tagállamokat az együttgondolkodási folyamat elindításában és lebonyolításában,
                        
                     
                           —
                        
                        
                           megfelelő intézkedések révén támogassa az együttgondolkodási folyamatot, többek között elősegítve, hogy a tagállamok és/vagy a magas szintű népegészségügyi munkacsoport kérésre igénybe vehessék a több ágazatot képviselő szakértők független tanácsadását,
                        
                     
                           —
                        
                        
                           segítse elő, hogy az egészségügyi ágazat megfelelő szerepet játsszon az Európa 2020 stratégia végrehajtásában, továbbá támogassa a helyzet állásáról a tagállamokkal folytatott rendszeres nyomon követő megbeszéléseket,
                        
                     
                           —
                        
                        
                           helyezze előtérbe az egészségügyi ágazat fontos gazdasági szerepét, éreztetve, hogy nem csupán kiadási tételről, hanem a gazdasági növekedést elismerten elősegítő tényezőről van szó,
                        
                     
                           —
                        
                        
                           biztosítson hatékony eszközöket és módszereket a tagállamok számára az egészségügyi rendszerek teljesítményének értékeléséhez,
                        
                     
                           —
                        
                        
                           mozdítsa elő a tagállamok számára a jövőbeli egészségügyi beruházási igényeik kielégítését szolgáló új támogatási módokat,
                        
                     
                           —
                        
                        
                           tegyen rendszeresen jelentést a Tanácsnak, az együttgondolkodási folyamathoz való hozzájárulásként. Az első jelentést 2012 végéig nyújtsa be.
                        
                     
         
      (1)  HL C 146., 2006.6.22., 1. o.